Nafarroako Parlamentuko Mahaiak, 2017ko urriaren 2an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Alberto Catalán Higueras jaunak aurkeztutako galdera, 2017-2018 ikasturtean 9 eserleku baino gehiagoko ibilgailuekiko eskola-garraioko zerbitzua kontratatzeko lizitazio berriari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2017ko urriaren 2an

Lehendakaria: Ainhoa Aznárez Igarza

GALDERAREN TESTUA

Nafarroako Gorteetako kide den eta Unión del Pueblo Navarro (UPN) talde parlamentarioari atxikita dagoen Alberto Catalán Higueras jaunak, Legebiltzarreko Erregelamenduaren 188. artikuluan eta hurrengoetan ezarritakoaren babesean, honako galdera hau aurkezten du, idatziz erantzun dakion:

Nafarroako Kontratu Publikoen Administrazio Auzitegiak ebazpen bidez baliogabetu du, inolako konbalidazio-aukerarik gabe, 2017-2018 ikasturtean 9 eserleku baino gehiagoko ibilgailuekiko eskola-garraioko zerbitzua kontratatzeko lizitazio-prozedura, Nafarroako Errepide Garraioko Enpresaburuen Elkarteak lizitazio-orrien aurka aurkeztutako erreklamazio bat ontzat hartzearen ondorioz. Hori dela-eta, honako galdera hauek egiten ditut, idatziz erantzun dakien:

– Departamentuak zer epe darabil lizitazio berri bat egiteko?

– Zer berritasun sartuko ditu edo zer aldaketa eginen ditu aurreko lizitazio-orrien aldean?

– Hezkuntza Departamentuan noren ardura izan da lizitazio-orriak prestatzea?

– Zer irizpidetan oinarritu da ibilbideak handitzeko eta lizitazioaren aurrekontua murrizteko?

– Departamentuak zer neurri hartu zuen, lizitazioaren kautelazko etetea erabaki zenean?

– Kautelazko etetearen ostean zergatik jaitsi ziren ibilbide batzuetako zerbitzuaren prezioak?

– Ebazpena eta ebazpenaren argudioak ezagututa, kostu horiek aldatuko dituzue?

Corellan, 2017ko irailaren 27an

Foru parlamentaria: Alberto Catalán Higueras